MFCส่งกองทุนใหม่ลุยหุ้นประเทศพัฒนาแล้ว
บลจ.เอ็มเอฟซี เปิดตัวกองทุน I-Develop ลุยลงทุนหุ้น -ETF -ตราสารหนี้ ของประเทศพัฒนาแล้วทั่วโลก หวังกำไรจากเศรษฐกิจโลกฟื้นตัว พร้อมปิดความเสี่ยงค่าเงินบางจังหวะ
12 พ.ค. 2554

บลจ.เอ็มเอฟซี เปิดตัวกองทุน I-Develop ลุยลงทุนหุ้น -ETF -ตราสารหนี้ ของประเทศพัฒนาแล้วทั่วโลก หวังกำไรจากเศรษฐกิจโลกฟื้นตัว พร้อมปิดความเสี่ยงค่าเงินบางจังหวะ
น.ส.ประภา ปูรณโชติ กรรมการผู้จัดการ  บริษัทหลักทรัพย์จัดการกองทุน (บลจ.) เอ็มเอฟซี เปิดเผยว่า เอ็มเอฟซี เปิดขายกองทุนเปิดเอ็มเอฟซี อินเตอร์เนชั่นแนล ดีเวลลอป มาร์เก็ต หรือกองทุนเปิด I-Develop มูลค่าโครงการ 1,000 ล้านบาท  ตั้งแต่วันที่ 12-25 พ.ค.นี้ ลงทุนขั้นต่ำ 10,000 บาท เป็นกองทุนผสมแบบไม่กำหนดสัดส่วนการลงทุนในตราสารทุน ซึ่งจะลงทุนในต่างประเทศไม่น้อยกว่า 80% ของมูลค่าทรัพย์สินสุทธิ และเน้นการลงทุนในประเทศพัฒนาแล้ว หวังสร้างโอกาสผลตอบแทนจากการลงทุนที่ดีกว่าดัชนี MSCI World Index จากการคัดเลือกหลักทรัพย์และการซื้อขายหลักทรัพย์ โดยกระจายน้ำหนักการลงทุนในแต่ละภูมิภาคของดัชนีมาตรฐาน 
กองทุนเปิด I-Develop บริหารแบบเชิงรุก เน้นลงทุนในหลักทรัพย์ที่มีสภาพคล่องสูงและราคาน่าลงทุน สามารถปรับสัดส่วนการลงทุนได้ตามสภาวะเศรษฐกิจทั้งตราสารทุน หน่วยลงทุนของกองทุนรวม (ETF) ที่มีปัจจัยพื้นฐานดี ของประเทศพัฒนาแล้วในภูมิภาคต่างๆ 24 ประเทศทั่วโลก เช่น สหรัฐอเมริกา สิงคโปร์ เยอรมัน ฝรั่งเศส เป็นต้น ตราสารหนี้ต่างประเทศที่ได้รับการจัดอันดับความน่าเชื่อถือ และเงินฝากต่างประเทศ โดยมีการป้องกันความเสี่ยงจากอัตราแลกเปลี่ยนเงินตราต่างประเทศตามความเหมาะสม
จากข้อมูล IMF World Economic Outlook เดือนเม.ย.นี้มองว่า เศรษฐกิจโลกรักษาระดับการฟื้นตัวได้ดีสู่ระดับก่อนวิกฤตสถาบันการเงินสหรัฐช่วงปี 2008-2009 โดยมีปัจจัยสนับสนุนจากการผลิตของกลุ่มประเทศพัฒนาแล้วที่แข็งแกร่ง การจ้างงานที่ปรับตัวขึ้นช่วยสร้างเสถียรภาพให้กับการเติบโตของเศรษฐกิจ และธนาคารกลางส่วนใหญ่ในภูมิภาคยังรักษาระดับดอกเบี้ยต่ำ เพื่อรักษาสมดุลเศรษฐกิจ และกระตุ้นการลงทุน นอกจากนี้ บริษัทในภูมิภาคมีแนวโน้มการเติบโตของผลกำไรที่ดี และมีสภาพคล่องสูง จึงสนใจจะขยายการลงทุน และจ่ายเงินปันผลคืนให้ผู้ถือหุ้น ซึ่งเป็นผลดีต่อราคาหุ้น